CELEX: 52017DP0132
Language: da
Date: 2017-04-27 00:00:00
Title: Europa-Parlamentets afgørelse af 27. april 2017 om anmodning om ophævelse af António Marinho e Pintos immunitet (2016/2294(IMM))

23.8.2018   
            
            
               DA
            
            
               Den Europæiske Unions Tidende
            
            
               C 298/151
            
         
      P8_TA(2017)0132
      Anmodning om ophævelse af António Marinho e Pintos immunitet
      Europa-Parlamentets afgørelse af 27. april 2017 om anmodning om ophævelse af António Marinho e Pintos immunitet (2016/2294(IMM))
      (2018/C 298/20)
      
         Europa-Parlamentet,
      
                  —
               
               
                  der henviser til anmodning om ophævelse af António Marinho e Pintos immunitet, som er fremsendt den 23. september 2016 af Miguel Pereira da Rosa, dommer ved retten i Lissabon vest (Oeiras) (ref. 4759/15.2TDLSB), i forbindelse med en verserende straffesag mod ham, og hvorom der blev givet meddelelse på plenarmødet den 24. oktober 2016,
               
            
                  —
               
               
                  der henviser til skrivelse af 12. december 2016 fra den kompetente viceanklager med en udskrift af António Marinho e Pintos forklaring,
               
            
                  —
               
               
                  der har hørt António Marinho e Pinto den 22. marts 2017, jf. forretningsordenens artikel 9, stk. 6,
               
            
                  —
               
               
                  der henviser til artikel 8 og 9 i protokol nr. 7 vedrørende Den Europæiske Unions privilegier og immuniteter samt artikel 6, stk. 2, i akten af 20. september 1976 om almindelige direkte valg af medlemmerne af Europa-Parlamentet,
               
            
                  —
               
               
                  der henviser til de domme, som Den Europæiske Unions Domstol har afsagt den 12. maj 1964, 10. juli 1986, 15. og 21. oktober 2008, 19. marts 2010, 6. september 2011 og 17. januar 2013 (1),
               
            
                  —
               
               
                  der henviser til artikel 11, stk. 1, 2, 3 og 5, i lov 7/93 af 1. marts 1993 om statutten for de portugisiske parlamentsmedlemmer og anklagemyndighedens cirkulære nr. 3/2011 af 10. oktober 2011,
               
            
                  —
               
               
                  der henviser til forretningsordenens artikel 5, stk. 2, artikel 6, stk. 1, og artikel 9,
               
            
                  —
               
               
                  der henviser til betænkning fra Retsudvalget (A8-0163/2017),
               
            
                  A.
               
               
                  der henviser til, at dommeren ved retten i Lissabon vest (Oeiras) har anmodet om ophævelse af medlem af Europa-Parlamentet António Marinho e Pintos parlamentariske immunitet i forbindelse med en retssag vedrørende en formodet lovovertrædelse;
               
            
                  B.
               
               
                  der henviser til, at anmodningen om ophævelse af António Marinho e Pintos immunitet vedrører en formodet overtrædelse af artikel 180, stk. 1, og artikel 183, stk. 2, i den portugisiske straffelov om ærekrænkelse, som straffes med fængsel i op til to år, og en overtrædelse af artikel 187, stk. 1, og stk. 2, litra a), i den portugisiske straffelov om krænkelse af en organisation, en tjeneste eller en juridisk person, som straffes med fængsel i op til to år;
               
            
                  C.
               
               
                  der henviser til, at den velgørende organisation Santa Casa da Misericórdia de Lisboa har indgivet en anmeldelse mod António Marinho e Pinto;
               
            
                  D.
               
               
                  der henviser til, at anmeldelsen vedrørte nogle udtalelser fremsat af António Marinho e Pinto den 30. maj 2015 under et interview i udsendelsen »A Propósito« på den portugisiske kanal SIC Notícias, præsenteret af António José Teixeira og sendt kl. 21, hvor han skal have sagt følgende: »Hvad angår social sikring kan jeg sige, at man må holde solidaritetsaspektet udenfor. Det er statens ansvar, og finansieringen heraf må ikke ske på bekostning af arbejdstagernes pensioner, forstår du? Det skal ske over statsbudgettet. Den sociale solidaritet skal gennemføres ved hjælp af skatter, gennem denne her kæmpemæssige institution Misericórdia de Lisboa, der forvalter millioner og atter millioner, som der ofte ødsles med for at opnå personlig vinding eller tjene personlige interesser […]. Jeg tror, at Manuel Rebelo de Sousa ville være bedre end Pedro Lopes Santana i betragtning af erfaringerne med Santana Lopes i regeringen, og det var i øvrigt interessant at se, hvordan direktøren for Santa Casa da Misericórdia de Lisboa arbejdede for hans kandidatur, og hvilke ressourcer og midler han brugte til det.«;
                  
               
            
                  E.
               
               
                  der henviser til, at Europa-Parlamentets medlemmer i henhold til artikel 8 i protokol nr. 7 vedrørende Den Europæiske Unions privilegier og immuniteter hverken kan eftersøges, tilbageholdes eller retsligt forfølges på grund af meningstilkendegivelser eller stemmeafgivelser under udøvelsen af deres hverv;
               
            
                  F.
               
               
                  der henviser til, at EU-Domstolen har fastslået, at en meningstilkendegivelse for at være omfattet af immuniteten skal være fremsat af et medlem af Europa-Parlamentet under udøvelsen af dette medlems hverv, hvilket således forudsætter, at der foreligger en forbindelse mellem den udtrykte meningstilkendegivelse og det parlamentariske hverv; der skal foreligge en direkte og klar forbindelse (2);
               
            
                  G.
               
               
                  der henviser til, at, medlemmerne i henhold til artikel 9 i samme protokol på deres eget lands område nyder de immuniteter, der tilstås medlemmerne af deres lands lovgivende forsamling;
               
            
                  H.
               
               
                  der henviser til, at António Marinho e Pinto de Sousa i henhold til artikel 11, stk. 1, 2, 3 og 5, i lov 7/93 af 1. marts 1993 om statutten for de portugisiske parlamentsmedlemmer og anklagemyndighedens cirkulære nr. 3/2011 af 10. oktober 2011 hverken kan afhøres eller sigtes uden forudgående tilladelse fra Europa-Parlamentet;
               
            
                  I.
               
               
                  der henviser til, at de formodede handlinger ikke har nogen direkte eller åbenbar forbindelse med António Marinho e Pintos udøvelse af hans hverv som medlem af Europa-Parlamentet og snarere vedrører aktiviteter af rent national karakter, eftersom udtalelserne blev fremsat i en udsendelse i Portugal angående et specifikt portugisisk spørgsmål om forvaltningen af en national organisation;
               
            
                  J.
               
               
                  der henviser til, at de formodede handlinger derfor ikke vedrører meningstilkendegivelser eller stemmeafgivelser under udøvelsen af hvervet som medlem af Europa-Parlamentet som omhandlet i artikel 8 i protokol nr. 7 vedrørende Den Europæiske Unions privilegier og immuniteter;
               
            
                  K.
               
               
                  der henviser til, at tiltalen helt åbenbart ikke er forbundet med António Marinho e Pintos status som medlem af Europa-Parlamentet;
               
            
                  L.
               
               
                  der henviser til, at der ikke er grund til formode, at der foreligger fumus persecutionis, dvs. en tilstrækkelig alvorlig og præcis mistanke om, at sagen er blevet anlagt med den hensigt at skade medlemmets politiske virksomhed;
               
            
               
                  1.
               
               
                  vedtager at ophæve António Marinho e Pintos immunitet;
               
            
               
                  2.
               
               
                  pålægger sin formand straks at sende denne afgørelse og det kompetente udvalgs betænkning til dommeren ved retten i Lissabon vest (Oeiras) og António Marinho e Pinto.
               
            
         (1)  Domstolens dom af 12. maj 1964, Wagner mod Fohrmann og Krier, 101/63, ECLI:EU:C:1964:28; Domstolens dom af 10. juli 1986, Wybot mod Faure m.fl., 149/85, ECLI:EU:C:1986:310; Rettens dom af 15. oktober 2008, Mote mod Parlamentet, T-345/05, ECLI:EU:T:2008:440; Domstolens dom af 21. oktober 2008, Marra mod De Gregorio og Clemente, C-200/07 og C-201/07, ECLI:EU:C:2008:579; Rettens dom af 19. marts 2010, Gollnisch mod Parlamentet, T-42/06, ECLI:EU:T:2010:102; Domstolens dom af 6. september 2011, Patriciello, C-163/10, ECLI:EU:C:2011:543; Rettens dom af 17. januar 2013, Gollnisch mod Parlamentet, T-346/11 og T-347/11, ECLI:EU:T:2013:23.
      
         (2)  Forenede sager T-346/11 og T-347/11, Gollnisch mod Parlamentet, jf. ovenfor.